יעקב יערי-פולסקין

יעקב יערי-פּוֹלֶסְקִין (י"ט בטבת ה'תרמ"ז, 15 בינואר 1887 – י"ז בתשרי ה'תש"ה, 4 באוקטובר 1944) היה עיתונאי, סופר וחוקר תולדות ארץ ישראל.

חייו ומפעליו
יעקב פולסקין נולד בפריאסלאב שבפלך פולטבה של האימפריה הרוסית (כיום אוקראינה). בילדותו קיבל חינוך מסורתי. בשנת 1905, בגיל 19, עלה לארץ עם אנשי העלייה השנייה. הוא היה שכיר יום, פועל חקלאי ושומר בפתח תקווה ובמושבות אחרות. השתתף בייסוד מושב העובדים הראשון בארץ, עין גנים ליד פתח תקווה.
בשנים 1909-1910, לאחר ייסוד תל אביב, השתתף בבניית בנין גימנסיה הרצליה, ופעל להעסקת  יהודים על פי עקרון "עבודה עברית". בזיכרונותיו תיאר את התנכלויות הפועלים הערבים לקבוצת "מיישרי החולות", שעם חבריה נמנה. לאור קשיי הפרנסה בעיר, הוא עלה לגליל. הוא נמנה עם ראשוני המתיישבים של המושב הראשון בעמק יזרעאל - מרחביה.

יחד עם חברו, דוב (ברלי) שוויגר הוציא לאור שני גיליונות של כתב עת בכתב יד בשם "דער פיאש" (יידיש: המעדר), אשר נועד לתאר את חיי הפועלים.

בשנת 1911 היגר לארצות הברית. חזר ארצה בשנת 1914 אך גורש ממנה כעבור שנה, בימי מלחמת העולם הראשונה עקב היותו נתין זר. הוא גר בארצות הברית ועבד כפועל חקלאי בחווה בדקוטה. בתקופה זאת כתב רשימות שהתבססו על זיכרונותיו מחיי חברים שעבד אתם במושבות יהודה והגליל וכן רשימות על דמויות שונות מהיישוב. את רשמיו כתב ביידיש. הרשימות שלו כונסו בספר "חולמים ולוחמים".

בשנת 1920 שב לארץ והיה לכתב של העיתון היהודי-אמריקאי "פארווערטס" ("קדימה"). באותה תקופה החל בכתיבת קורות חייהם של אנשי העלייה הראשונה והעלייה השנייה.

בשנת 1922 יצא לאור ספרו הנודע חולמים ולוחמים, שהיה נפוץ בקרב בני הנעורים, חברי תנועות נוער וארגונים ציוניים. בהמשך היה עיתונאי בעיתונים "הארץ", "דואר היום" ועוד. חקר את פרשת ניל"י ואסף חומרים עליה.

בשנת 1914 נשא לאישה את סוניה בת משה גורליק מצ'רניגוב, שבאוקראינה. נולדו להם שלושה ילדים: משה, שפרה ורוחמה. נפטר בתל אביב בי"ז בתשרי תש"ה, ונקבר בבית העלמין נחלת יצחק, בגבעתיים.

ספריו
חולמים ולוחמים, תרפ"ב 1922, הוצאת ש.ז.גיסין, פתח תקווה
 חולמים ומגשמים, תרפ"ב 1922. (מהדורה שנייה: עם מבוא מאת ההיסטוריון יוסף נדבה, 1967 הוצאת מ. מזרחי).
 ארתור ג'מס בלפור, חייו והצהרתו, הוצאת "חולמים ולוחמים", תל אביב, תר"ץ
 מאיר דיזנגוף : חייו ופעולותיו
 פנחס רוטנברג : האיש ופעלו
 פרשת ניל"י, (עידית, 1958). 
 מרגלים או גיבורי המולדת, הוצאת שומרון, 1930 
 ניל"י, הוצאת מסדה 1937
 זלמן דוד ליבונטין: חייו ופעולותיו
 ברון אדמונד רוטשילד, (הנדיב הידוע)
 ספר היובל למלאת חמשים שנה ליסוד פתח-תקוה, תרל"ח - תרפ"ח
 שרה גבורת נילי
 מרגלים או גבורי המולדת: הריגול העברי בחזית הארצי-ישראלית
 מחיי יוסף חיים ברנר, תרפ"ב
 אהרן אהרנסון, סוד הלה-מאנש
 פנחס רוטנברג, האיש ופעלו
 קרל נטר ויצירתו, מקוה ישראל
 ג'ורג' אליוט ודניאל דירונדה, 1932

קישורים חיצוניים


 כתבי יעקב יערי-פולסקין באתר פרויקט בן-יהודה
 יעקב יערי-פולסקין באתר worldcat
 יעקב יערי-פולסקין באתר openlibrary
  (עם פטירתו)
 מצבתו באתר Billion Graves 


הערות שוליים

קטגוריה:אנשי העלייה השנייה
קטגוריה:עיתונאים ביישוב
קטגוריה:ביוגרפים
קטגוריה:חוקרי היישוב
קטגוריה:אישים הקבורים בבית הקברות נחלת יצחק
קטגוריה:ארץ-ישראלים שנולדו ב-1887
קטגוריה:ארץ-ישראלים שנפטרו ב-1944
קטגוריה:מגורשי תל אביב
קטגוריה:אנשי היישוב שגורשו בימי מלחמת העולם הראשונה
קטגוריה:תל אביב-יפו: אישים
קטגוריה:עיתונאים כותבי יידיש